খুব ভাল শুরু করেও ম্যাচ হারাল সাউথ আফ্রিকা। ২ উইকেটে জয় তুলে নিল ইংল্যান্ড। টসে জিতে ফিল্ডিংয়ের সিদ্ধান্ত নেন ইংল্যান্ড অধিনায়ক মর্গ্যান। কিন্তু প্রথম থেকেই ঝড় তোলে সাউথ আফ্রিকার ব্যাটসম্যানরা। হাশিম আমলা(৫৮), কুইনটন কক(৫২), দুমিনি(৫৪)-র ব্যাটে ভর করে ২০ ওভারে ২২৯ রান তোলে সাউথ আফ্রিকা। ইংল্যান্ডের হয়ে মোইন আলি ২ উইকেট নিয়েছেন। এছাড়া ডেভিড উইলি এবং আদিল রসিদ একটা করে উইকেট পান। 
তবে যোগ্য জবাব দেয় ইংল্যান্ড। মাত্র ১৬ বলে ৪৩ রান করে জাসন রয়। কিন্তু পর পর তিনটি উইকেট পরে যাওয়ায় চাপে পড়ে যায় মর্গ্যান বাহিনী। সঠিক সময়ে ব্যাট হাতে রুখে দাড়ায় জো রুট। ৬টি চার এবং ৪টি ছয় সমেত ৪৪ বলে ৮৩ রান করে চালকের আসনে নিয়ে যায় ইংল্যান্ডকে। তাকে যোগ্য সঙ্গত দেন জস বাটলার। ম্যান অফ দ্য ম্যাচ হয়েছেন জো রুট। খেলার একদম শেষের দিকে রুট আউট হওয়ার পরে পর পর উইকেট হারিয়ে চাপে পড়ে যায় মর্গ্যান বাহিনী। কিন্তু ২ বল বাকি থাকতে জয় তুলে নেয় তারা। এর আগের ম্যাচে ওয়েস্টইন্ডিজের কাছে ছয় উইকেটে হেরে গিয়েছিল ইংল্যান্ড।